钦定古今图书集成/明伦汇编/官常典/第754卷 > 周凤翔
## 钦定古今图书集成/明伦汇编/官常典/第754卷 > 周凤翔

按《明外史》本传：“凤翔，字仪伯，浙江山阴人。崇祯元年
进士，改庶吉士，授编修，迁南京国子司业。灵璧侯奴
辱诸生，凤翔执付法司。祭酒许士柔为检讨时，尝撰
都御史高攀龙诰文，阅十年未给。及张至发当国，衔
士柔以新令诰词不得用骈语，劾士柔违令，贬其官。
凤翔不平，抗疏言‘故事，词臣撰文不当，阁臣裁之，否
则令改撰，未有径弹劾者。诰敕用宝，岁有常期，未有
十年后用宝进呈，吹求当制者。赠诰专属中书。崇祯
三年所申饬，未有追咎元年史官诋为越俎者。攀龙
纯忠直节，为陛下所褒。一旦毛举细故，舞文反汗，俾
忠良色沮，非所以励当今、示后世’。”疏虽不行，士论韪
之。历中允、谕德，为东宫讲官。尝召对平台，问《灭寇策》，
言论慷慨。帝为𢙀听军需，急议税间架钱。凤翔曰：“事
至此急，宜收人心，尚可括民财、摇国势耶？昔贤谓民
心一失，不可复收；国势一倾，不可复振，正谓是也。”尚
书倪元璐亟称其言。亡何，京师陷，庄烈帝殉社稷。有
讹传驾南幸者，凤翔不知帝所在，趋入朝见。魏藻德、
陈演、侯恂、宋企郊等群入，而贼李自成据御坐受朝
贺。凤翔至殿前大哭，急从左掖门趋出，贼亦不问。归
至邸，作书辞二亲，题诗壁间，自经死。其诗有“碧血九
原依圣主，白头二老哭忠魂”，天下诵而悲之，去帝崩
才两日也。福王时，赠礼部右侍郎，谥文节。